પૂર્વ કાયદાકીય સેક્રેટરી ટી કે વિશ્વનાથનની અધ્યક્ષતા હેઠળ સ્થપાયેલી ફેર માર્કેટ ઍક્સેસ કમિટીએ ઇન્સાઇડર ટ્રાડિંગના દૂષણને ડામવા અને બજારના દરેક રોકાણકારને જે કે તે કંપની વિષે માહિતી એક સરખી રીતે મળે તે હેતુસર ઘણા સુધારા સૂચવ્યા છે. આમાંનો એક મુખ્ય સુધારો શંકાસ્પદ વ્યક્તિ ના ટેલિફોન અને બીજા વીજાણુ ઉપકરણોને સેબી દ્વારા અંતરવાની પરવાનગી આપવાની ભલામણનો છે. તેઓનું માનવું છે કે આમ કરવાથી પારદર્શકતા આવશે અને હાલ બજારમાં બે રોકટોક ચાલતું ઇન્સાઇડર ટ્રેડીંગનું દૂષણ અટકાવી શકાશે. જોકે, આવી સત્તા આપવાની બાબતમાં મતમતાંતર પ્રવર્તે છે અને આને બજારનો એક વર્ગ વ્યક્તિગત ગુપ્તતાના સિદ્ધાંતની વિરુદ્ધ ગણાવે છે. આવા વર્ગનું માનવું છે કે હાલ પણ સેબી અત્યારની સત્તા હેઠળ કોઈ પણ શંકાસ્પદ ઘટના સાથે સંકળાયેલી વ્યક્તિ ની કોલ ડિટેઈલ માગાવી જ શકે છે. આ મુદ્દોઁ તો આગળ ચર્ચામાં ચાલતો રહેશે પણ કમિટીએ સૂચવેલા બીજા સુધારા શેર બજારમાં એક દુરગામી અસર દેશે તેમાં બે મત નથી. કમિટીના ફોન અને અન્ય વીજાણુ ઉપકરણના ડેટા અંતરવાની ભલામણ પાછળ કેટલીક અગ્રણી કંપનીના પરિણામ કે કોઈ અગત્યની જાહેરાતની આગોતરી જાણકારી બજારના ચોક્કસ વર્ગને મળી હોવાની માન્યતા અને તેની પાછળ સેબીએ લીધેલા પગલાં જણાય છે.